钦定古今图书集成/历象汇编/岁功典/第006卷 > 《淮南子》 > 《天文训》
## 钦定古今图书集成/历象汇编/岁功典/第006卷 > 《淮南子》 > 《天文训》

日行一度，以周于天。日冬至峻狼之山，日移一度，月
行百八十二度八分度之五，而夏至牛首之山，反复
三百六十五度四分度之一，而成一岁。天一元始，正
月建寅，日月俱入营室五度。《天一》以始建七十六岁，
日月复以正月入营室五度，无馀分，名曰“一纪。”凡二
十纪，一千五百二十岁大终，日月星辰复始。甲寅元
日行一度，而岁有奇四分度之一，故四岁而积千四
百六十一日而复合，故舍八十岁而复。故曰子午卯
酉为二绳，丑寅辰巳未申戌亥为四钩，东北为报德
之维，西南为背阳之维，东南为常羊之维，西北为号
通之维。日冬至，则斗北中绳，阴气极，阳气萌，故曰“冬
至为德。”日夏至，则斗南中绳，阳气极，阴气萌，故曰“夏
至为刑。”阴气极则北至北极，下至黄泉，故不可以凿
地穿井，万物闭藏，蛰虫首穴，故曰“德在室。”阳气极则
南至南极，上至朱天，故不可以夷丘上屋，万物蕃息，
五谷兆长，故曰“德在野。”日冬至则水从之，日夏至则
火从之，故五月火正而水漏，十一月水正而阴胜。阳
气为火，阴气为水，水胜故夏至湿，火胜故冬至燥，燥
故炭轻，湿故炭重。日冬至，井水盛，盆水溢，羊脱毛，麋
角解，鹊始巢。八尺之修，日中而景丈三尺。日夏至，而
流黄泽，石精出，蝉始鸣，半夏生，蚊虻不食驹犊，鸷鸟
不搏黄口。八尺之景，修径尺五寸，景修则阴气胜，景
短则阳气胜，阴气胜则为水，阳气胜则为旱。阴阳刑
德有七舍。何谓七舍？室、堂、庭、门、巷、术、野。十二月，德居
室三十日，先日至十五日，后日至十五日，而徙所居，
各三十日。德在室则刑在野，德在堂则刑在术，德在
庭则刑在巷，阴阳相得，则刑德合门。八月二月，阴阳
气均，日夜分平，故曰“刑德合门。”德南则生，刑南则杀，
故曰“二月会而万物生，八月会而草木死。”两维之间
九十一度十六分度之五而升，日行一度。十五日为
一节，以生二十四时之变。斗指子，则冬至，音比黄钟。
加十五日指癸，则小寒，音比应钟。加十五日指丑，则
大寒，音比《无射》。加十五日指报德之维，则越阴在地。
故曰“距日冬至。”四十六日而立春，阳气冻解，音比《南
吕》。加十五日指寅，则雨水，音比夷则。加十五日指甲，
则雷。惊蛰，音比林钟。加十五日指卯中绳，故曰“春分
则雷行”，音比蕤宾。加十五日指乙，则清明风至，音比
仲吕。加十五日指辰，则谷雨，音比姑洗。加十五日指
常羊之维，则春分尽。故曰“有四十六日而立夏”，大风
济，音比夹钟。加十五日指巳，则小满，音比太簇。加十
五日指丙，则芒种，音比大吕。加十五日指午，则阳气
极，故曰“有四十六日而夏至”，音比黄钟。加十五日指
丁，则小暑，音比大吕。加十五日指未，则大暑，音比太
簇。加十五日指背阳之维，则夏分尽，故曰“有四十六
日而立秋。”凉风至，音比夹钟。加十五日指申，则处暑，
音比姑洗。加十五日指庚，则白露降，音比仲吕。加十
五日指酉，中绳，故曰“秋分。”雷戒，蛰虫北乡。音比蕤宾。
加十五日指辛，则寒露，音比林钟。加十五日指戌，则
霜降，音比夷则。加十五日指号通之维，则秋分尽，故
曰“有四。”十六日而立冬，草木毕死，音比南吕。加十五
日指亥，则小雪，音比无射。加十五日指壬，则大雪，音
比应钟。加十五日指子，故曰“阳生于子，阴生于午。”阳
生于子，故十一月日冬至，鹊始加巢，人气锺首。阴生
于午，故五月为小刑，荠麦亭历枯，冬生草木必死。斗
杓为小岁，正月建寅月，从左行，十二辰咸池为太岁，
二月建卯月，从右行，四仲终而复始。大岁迎者辱，背
者强，左者衰，右者昌。小岁东南则生，西北则杀。不可
迎也，而可背也，不可左也，而可右也。其此之谓也。大
时者，咸池也；小时者，月建也。天维建元，常以寅始，起
右徙一岁而移，十二岁而《大周天》，终而复始。淮南元
年冬，太一在丙子冬至，甲午立春丙子，二阴一阳成
气二，二阳一阴成气三，合气而为音，合阴而为阳，合
阳而为律，故曰：“五音六律。”音自倍而为日，律自倍而
“为辰，故日十而辰十。二月日行十三度七十六分度
之二十六，二十九日九百四十分日之四百九十九
而为月，而以十二月为岁。岁有馀，十日九百四十分
日之八百二十七，故十九岁而七闰日。”冬至子午，夏
至卯酉，冬至加三日，则夏至之日也。岁迁六日，终而复始。壬午冬至，甲子受制，木用事，火“烟青，七十二日、
丙子受制，火用事，火烟赤，七十二日、戊子受制，土用
事，火烟黄，七十二日、庚子受制，金用事，火烟白，七十
二日、壬子受制，水用事，火烟黑，七十二日而岁终。《庚
子》受制，岁迁六日，以数推之，七十岁而复至《甲子》。甲
子受制，则行柔惠，挺群，禁开阖扇，通障塞，毋伐木。”《丙
子受》制，则举贤良，赏“有功，立封侯，出货财。戊子受制，
则养老鳏寡，行粰鬻，施恩泽。庚子受制，则缮墙垣，修
城郭，审群禁，饰兵甲，儆百官，诛不法。壬子受制，则闭
门闾，大搜客，断刑罚，杀当罪，息关梁，禁外徙。”甲子气
燥浊，丙子气燥阳，戊子气湿浊，庚子气燥寒，壬子气
清寒。丙子干甲子，蛰虫早出，故雷早行。戊子干甲子，
胎夭卵毈，鸟虫多伤；庚子干甲子，有兵；壬子干甲子，
春有霜；戊子干丙子霆；庚子干丙子夷；壬子干丙子
雹；甲子干丙子，地动；庚子干戊子，五谷有殃；壬子干
戊子，夏寒雨霜；甲子干戊子，介虫不为丙子干戊子，
大旱菰封熯；壬子干庚子，大刚鱼不为甲子干庚子，
草木再死再生；丙子干庚子，草木复荣；戊子干庚子，
岁或存或亡。甲子干壬子，冬乃不藏；丙子干壬子，星
坠；戊子干壬子，蛰虫冬出其乡；庚子干壬子，冬雷其
乡。季春三月，丰隆乃出，以将其雨。至秋三月，地气下
藏，乃收其杀，百虫蛰伏，静居闭户，青女乃出，以降霜
雪。行十二时之气，以至于仲春二月之夕，乃收其藏
而闭其寒，女夷鼓歌，以司天和，以长百谷禽兽草木。
孟夏之月，以熟谷禾，雄鸠长鸣，为帝候岁。是故天不
发其阴，则万物不生；地不发其阳，则万物不成。天圆
地方，道在中央。日为德，月为刑，月归而万物死，日至
而万物生。远山则山气藏，远水则水虫蛰，远木则木
叶槁。日五日不见，失其位也，圣人不与也。“日出于旸
谷，浴于咸池，拂于扶桑，是谓晨明。”“登于扶桑，爰始将
行，是谓朏明；至于曲阿，是谓旦明；至于曾泉，是谓蚤
食；至于桑野，是谓晏食；至于衡阳，是谓隅中；至于昆
吾，是谓正中；至于鸟次，是谓小还；至于悲谷，是谓𫗦
时；至于女纪，是谓大还；至于渊虞，是谓高舂；至于连
石，是谓下舂；至于悲泉。爰止其女，爰息其马，是谓县
车。”至于虞渊，是谓黄昏；至于蒙谷，是谓定昏。日入于
虞渊之氾，曙于蒙谷之浦，行九州七舍，有五亿万七
千三百九里。禹以为朝昼昏夜。“夏日至则阴乘阳，是
以万物就而死。冬日至则阳乘阴，是以万物仰而生。
昼者阳之分，夜者阴之分，是以阳气胜则日修而夜
短，阴气胜则日短而夜修。帝张”四维，运之以斗，月徙
一辰，复反其所。正月指寅，十二月指丑，一岁而匝，终
而复始。指寅，则万物螾，律受《太簇》。《太簇》者，簇而未出
也。指卯，卯则茂茂然，律受《夹钟》。夹钟者，种始荚也。指
辰，辰则振之也，律受《姑洗》。姑洗者，陈去而新来也。指
巳，巳则生已定也，律受《仲吕》。仲吕者，中充大也。指午，
午者，忤也，律受《蕤宾》。蕤宾者，安而服也。指未，未者昧
也，律受《林钟》。《林钟》者，引而止也。指申，申者，呻之也，律
受《夷则》。夷则者，易其则也，“德已去矣。”指酉，酉者饱也，
律受《南吕》。南吕者，任包大也。指戌，戌者灭也，律受《无
射》。无射者，入无厌也。指亥，亥者阂也，律受《应钟》。《应钟》
者，应其钟也。指子，子者孳也，律受《黄钟》。黄钟者，钟已
黄也。指丑，丑者，纽也。律受大吕。大吕者旅，旅而去也。
其加卯酉，则阴阳分，日夜平矣。故曰：“规生矩杀，衡长
权藏。”绳居中央，为四时根《道》。曰：“规始于一，一而不生，
故分而为阴阳。阴阳合和而万物生。”故曰：“一生二，二
生三，三生万物。”

“太阴元始，建于甲寅，一终而建甲戌，二终而建甲午，
三终而复得甲寅之元。岁徙一辰，立春之后，得其辰
而迁其所，顺前三后五，百事可举。太阴所建，蛰虫首
穴而处，鹊巢乡而为户。太阴在寅，朱鸟在卯，勾陈在
子，元武在戌，白虎在酉，苍龙在辰。”寅为建，卯为除，辰
为满，巳为平，主生；午为定，未为执，主陷；申为破，主衡，
酉为危，主杓，戌为成，主小德，亥为收，王大德，子为开，
主太岁，丑为闭，主太阴。太阴在寅，岁名曰“摄提格”，其
雄为岁星，舍斗、牵牛，以十一月与之晨出东方，东井、
舆鬼为对。太阴在卯，岁名曰单阏。岁星舍须女、虚、危，
以十二月与之晨出东方，柳、七星、张为对。太阴在辰，
岁名曰执徐。岁星舍营室、东壁，以正月与之晨出东
方，翼、轸为对。太阴在巳，岁名曰“大荒落。”岁星舍奎、娄，
以二月与之晨出东方，角、亢为对。太阴在午，岁名曰
“敦牂。”岁星舍胃、昴、毕，以三月与之晨出东方，氐、房、心
为对。太阴在未，岁名曰“协洽。”岁星舍觜、巂、参，以四月
与之晨出东方，尾、箕为对。太阴在申，岁名曰“涒滩。”岁
星舍东井、舆鬼，以五月与之晨出东方，斗、牵牛为对。
太阴在酉，岁名曰“作鄂。”岁星舍柳、七星、张，以六月与
之晨出东方，须女、虚、危为对。太阴在戌，岁名曰“阉茂。”
岁星舍翼、轸，以七月与之晨出东方，营室、东壁为对。
太阴在亥，岁名曰“大渊献。”岁星舍角、亢，以八月与之
晨出东方，奎、娄为对。太阴在子，岁名曰“困敦。”岁星舍
氐、房、心，以九月与之晨出东方，胃昴毕为对。太阴在丑，岁名曰赤奋。若岁星舍尾箕，以十月与之晨出东
方，觜巂参为对。太阴在甲子，刑德合东方宫，常徙，所
不胜合，四岁而离，离十六岁而复合，所以离者，刑不
得入中宫而徙于木。太阴所居曰德，辰为刑德，刚曰
日，倍因柔曰徙。所不胜刑，水辰之木，木辰“之水，金火
立其处。”凡徙诸神，朱鸟在太阴前一，钩陈在后三，元
武在前五，白虎在后六，虚星乘钩陈而天地袭矣。凡
日，甲刚乙柔，丙刚，丁柔，以至于癸。“木生于亥，壮于卯，
死于未，三辰皆木也。”“火生于寅，壮于午，死于戌，三辰
皆火也。”土生于午，壮于戌，死于寅，三辰皆土也。金生
于巳，壮于酉，死于丑，三辰“皆金也。水生于申，壮于子，
死于辰，三辰皆水也。故五胜生”，一壮五终九，五九四
十五。故神四十五日而一徙，以三应五，八徙而岁终。
凡用太阴左前刑右背德击钩陈之冲辰，以战必胜，
以攻必克。欲知天道，以日为主，六月当心，左周而行，
分而为十二月，与日相当，天地重袭，后必无殃。星正
月建营室，二月建奎、娄，三月建胃，四月建毕，五月建
东井，六月建张，七月建翼，八月建亢，九月建房，十月
建尾，十一月建牵牛，十二月建虚。

太阴治春，则欲行柔惠温凉；太阴治夏，则欲布施宣
明；太阴治秋，则欲修备缮兵；太阴治冬，则欲猛毅刚
彊。三岁而改节，六岁而易常，故三岁而一饥，六岁而
一衰，十二岁而一康。